Rower skiet makker in Pta doodArgieffoto. ŉ Beweerde rower het Vrydagoggend sy medepligtige tydens ŉ mislukte rooftog naby ŉ winkelsentrum in die ooste van Pretoria doodgeskiet. Lt. Kay Makhubele, provinsiale polisiewoordvoerder, het aan Maroela Media gesê twee verdagtes het omstreeks 04:50 by ŉ sakeperseel oorkant die winkelsentrum op die hoek van Wekkerweg en De Villebois Mareuilrylaan in Moreletapark toegeslaan. “Daar was ŉ veiligheidsbeampte in die omgewing en een van die verdagtes het op die beampte losgebrand en hom gewond. Die verdagte het in die proses sy vriend noodlottig gewond,” het Makhubele gesê. Die skieter het van die toneel gevlug sonder om iets te buit. Hy is steeds soek. Paramedici van Netcare 911 is na die toneel ontbied. “Een van die mans was reeds dood toe paramedici daar opgedaag het en is op die toneel dood verklaar. Hy het een koeëlwond opgedoen,” het Athlenda Mathe, woordvoerder van Netcare 911, gesê. Die veiligheidswag is verskeie kere geskiet. Hy is op die toneel gestabiliseer en in ŉ stabiele toestand na ŉ nabygeleë hospitaal geneem vir verdere behandeling. Die polisie ondersoek ŉ saak van moord, poging tot moord en poging tot sakeroof.